KOMISSION PÄÄTÖS,
tehty 21 päivänä marraskuuta 2005,
Liettuan tasavallalle annetusta luvasta käyttää eräitä likimääräisiä arvioita arvonlisäverosta kertyvien omien varojen perusteen laskemiseksi
(tiedoksiannettu numerolla K(2005) 4429)
(Ainoastaan liettuankielinen teksti on todistusvoimainen)
(2005/819/EY, Euratom)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan atomienergiayhteisön perustamissopimuksen,
ottaa huomioon arvonlisäverosta kertyvien omien varojen lopullisesta yhdenmukaisesta kantomenettelystä 29 päivänä toukokuuta 1989 annetun neuvoston asetuksen (ETY, Euratom) N:o 1553/89 (1) ja erityisesti sen 13 artiklan,
sekä katsoo seuraavaa:
(1)
Jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste - 17 päivänä toukokuuta 1977 annetun neuvoston direktiivin 77/388/ETY (2), jäljempänä ’kuudes direktiivi’, 28 artiklan 3 kohdan mukaisesti jäsenvaltiot voivat edelleen vapauttaa veroista tietyt liiketoimet tai verottaa niitä, ja nämä liiketoimet on otettava huomioon arvonlisäverosta (alv) kertyvien omien varojen perustetta määritettäessä.
(2)
Kuudennen direktiivin 28 artiklan 3 kohdan säännösten soveltamisen osalta Liettuan tasavallan Euroopan yhteisöihin liittymistä koskevan asiakirjan (3) liitteessä IX olevan 8 jakson (verotus) 1 kohta antaa Liettuan tasavallalle luvan vapauttaa tietyt kuudennen direktiivin liitteessä F luetellut liiketoimet veroista.
(3)
Liettuan tasavalta ei pysty laskemaan tarkasti tiettyjen kuudennen direktiivin liitteessä F olevassa 17 kohdassa tarkoitettujen liiketoimien arvonlisäverosta kertyvien omien varojen perustetta; tällainen laskenta aiheuttaa todennäköisesti perusteettoman hallinnollisen rasitteen suhteessa vaikutukseen, joka tällaisilla liiketoimilla on Liettuan tasavallan alv-varojen kokonaisperusteeseen; Liettuan tasavallalle pitäisi näin ollen antaa neuvoston asetuksen (ETY, Euratom) N:o 1553/89 6 artiklan 3 kohdan mukaisesti lupa laskea alv-peruste käyttämällä likimääräisiä arvioita.
(4)
Omia varoja käsittelevä neuvoa antava komitea on hyväksynyt kertomuksen, johon on kirjattu komitean jäsenten lausunnot tästä päätöksestä,
ON TEHNYT TÄMÄN PÄÄTÖKSEN:
1 artikla
Arvonlisäverosta kertyvien omien varojen perusteen laskemiseksi 1 päivästä toukokuuta 2004 lähtien Liettuan tasavallalle annetaan asetuksen (ETY, Euratom) N:o 1553/89 6 artiklan 3 kohdan toisen luetelmakohdan mukaisesti lupa käyttää likimääräisiä arvioita kansainvälisten henkilökuljetusten kotimaan osuuden osalta (kuudennen direktiivin liitteessä F oleva 17 kohta).
2 artikla
Tämä päätös on osoitettu Liettuan tasavallalle.
Tehty Brysselissä 21 päivänä marraskuuta 2005.